
На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Министарства пољопривреде и заштите животне средине – Управе за ветерину и општине Горњи Милановац, по притужби Б. О. из Панчева, Заштитник грађана 
У Т В Р Ђ У Ј Е
Министарство пољопривреде и заштите животне средине – Управа за ветерину учинила је пропуст у раду на штету права притужиоца Б. О. из Панчева, зато што:

· није у складу са прописима о канцеларијском пословању извршила пријем пријаве коју јој је доставио притужилац, евидентирала поднету пријаву и предузела даље активности у циљу поступања по њој;
· када је утврдила да поднесак којим је притужилац поднео пријаву није евидентиран, није предузела одговарајуће мере у циљу његовог проналажења, утврђивања његове садржине и његовог евидентирања, у циљу обезбеђивања услова за даље поступање по поднеску.
Општина Горњи Милановац је начинила пропуст у раду јер није испунила своје обавезе предвиђене Законом о ветеринарству
 и Законом о добробити животиња
 да донесе и спроводи Програм контроле и смањења популације напуштених паса и мачака и да на својој територији обезбеди зоохигијенску службу и прихватилиште за напуштене животиње.

Наведеним пропустима у раду општина Горњи Милановац се оглушила о своју законску обавезу да као јединица локалне самоуправе обезбеди прикупљање и збрињавање напуштених и изгубљених животиња, и на тај начин угрожава здравље и безбедност грађана на њеној територији.  

На основу утврђених пропуста у раду, Заштитник грађана упућује Министарству пољопривреде и заштите животне средине – Управи за ветерину и општини Горњи Милановац следеће: 
П Р Е П О Р У К Е

Министарство пољопривреде и заштите животне средине – Управа за ветерину ће без одлагања предузети неопходне мере у циљу проналажења несталог поднеска притужиоца Б. О., његовог евидентирања и формирања предмета на основу истог. У случају потребе, Управа за ветерину ће се обратити притужиоцу како би уз његову помоћ утврдила садржину његове пријаве. 
Министарство пољопривреде – Управа за ветерину ће о свим наведеним активностима без одлагања обавестити притужиоца. 

Министарство пољопривреде – Управа за ветерину ће у будућем раду благовремено и са дужном пажњом поступати по прописима којима је регулисано примање поште у државним органима, евидентирање аката и рад са предметима. 
Општина Горњи Милановац ће у најкраћем могућем року извршити своје обавезе из Закона о ветеринарству и Закона о добробити животиња да донесе и спроводи Програм контроле и смањења популације напуштених паса и мачака и да обезбеди на својој територији зоохигијенску службу и прихватилиште за напуштене животиње.  
Министарство пољопривреде и заштите животне средине и општина Горњи Милановац обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 
Р а з л о з и:

Заштитник грађана је примио 21. 6. 2016. године притужбу Б. О. из Панчева. Увидом у притужбу и сагледавањем приложене документације установљено је да је притужба поднета из два разлога, односно због тога што га Министарство пољопривреде и заштите животне средине – Управа за ветерину није обавестилa о поступању по пријави коју јој је упутио и због незадовољства притужиоца поступањем општине Горњи Милановац у испуњавању законске обавезе пружања помоћи, бриге и смештаја напуштеним животињама. 
Наиме, у погледу дела притужбе који се односи на непоступање Министарства пољопривреде и заштите животне средине – Управе за ветерину, из навода притужбе и приложене документације произилазило је да се притужилац 30.9. 2015. године обратио овом органу пријавом против ЈКП „Крушевац“ из Крушевца због незаконитог поступања према напуштеним псима ухваћеним на територији општине Горњи Милановац. Притужилац је указао да још увек није добио никакво обавештење од Управе за ветерину о поступању по пријави и евентуално предузетим мерама.
Када је у питању притужба на рад општине Горњи Милановац, притужилац је у свом обраћању заштитнику грађана указао да ова јединица локалне самоуправе није испунила своје обавезе предвиђене Законом о ветеринарству и законом о добробити животиња да донесе и спроводи Програм контроле и смањења популације напуштених паса и мачака, као и да обезбеди прихватилиште за напуштене животиње и зоохигијенску службу на својој територији.  
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актима дел. бр. 24657 и 24659 од 29. 6. 2016. године покренуо поступак контроле законитости и правилности рада Министарства пољопривреде и заштите животне средине – Управе за ветерину и општине Горњи Милановац. Истим актима затражено је изјашњење о свим чињеницама и околностима значајним за доношење става о оправданости притужбе.  

Министарство пољопривреде и заштите животне средине – Управа за ветерину одговорила је Заштитнику грађана дописом бр. 011-00-1691/2016-05 од 2. 8. 2016. године, у ком је навела да је притужилац обавестио ЈКП „Крушевац“ из Крушевца да одустаје од поднете притужбе, а да је ЈКП „Крушевац“ након тога о притужиочевом одустанку обавестио републичку ветеринарску инспекцију Расинског управног округа у Крушевцу.

Дописом од 12. 8. 2016. године, притужилац је обавестио Заштитника грађана да су нетачни наводи да је он повукао притужбу против ЈКП „Крушевац“ због незаконитог поступања према напуштеним псима ухваћеним на територији општине Горњи Милановац. Притужилац је указао да је 27. 8. 2015. године одустао од жалбе поднете Поверенику за информације од јавног значаја и заштиту података о личности против ЈКП „Комуналац“ Бечеј и ЈКП „Крушевац“ због недостављања тражене документације, али да одустајање од те жалбе нема никакве везе са касније поднетом притужбом на рад ЈКП „Крушевац“ која је поднета Управи за ветерину по другом основу. 
Како би утврдио све чињенице и околности потребне за правилну и потпуну оцену правилности рада Министарства пољопривреде и заштите животне средине – Управе за ветерину и, евентуално, кршења права притужиоца, Заштитник грађана је затражио од Управе за ветерину достављање копије дописа ЈКП „Крушевац“ о притужиочевом одустанку од притужбе на рад овог предузећа, као и евентуалне пратеће документације која је послужила као доказ о притужиочевом одустајању од притужбе.
У додатном изјашњењу од 1. 3. 2017. године, Управа за ветерину је обавестила Заштитника грађана да је увидом у архиву предмета утврђено да је дошло до грешке настале због „људског фактора“ и да притужиочев предмет који се односи на притужбу на рад „ЈКП „Крушевац“ није евидентиран, тако да се по њему није поступало. Управа за ветерину је предложила Заштитнику грађана да јој притужилац поново поднесе захтев. 
Општинска управа општине Горњи Милановац изјаснила се на наводе из притужбе актом бр. 4-355-112/2016 од 25. 7. 2016. године, наводећи да је притужба делимично основана, али да је Општинска управа већ предузела мере, независно од притужбе странке, у правцу реализације обавеза из Закона о ветеринарству и Закона о добробити животиња. Указано је да је чл. 46. закона о ветеринарству, којим је прописано да је локална самоуправа дужна да на својој територији организује зоохигијенску службу, прописано и да је локална самоуправа која није организовала зоохигијенску службу обавезна да до њеног организовања обезбеди финансирање уклањања лешева, што општина Горњи Милановац и чини, преко изабраног пружаоца услуга „Авенија МБ“ из Београда. Истакнуто је да се спровођење мера и организација послова зоохигијене, у оквиру општинске управе, обавља преко запослених у Канцеларији за заштиту животне средине која је формирана Одлуком о Општинској управи општине Горњи Милановац
. Наведено је да, из разлога што Закон о начину одређивања максималног броја запослених у јавном сектору
 ограничава пријем нових лица до момента смањења броја запослених испод максималног броја утврђеног критеријумима закона, општина није у могућности да организује посебну службу зоохигијене која би захтевала већи број људи одговарајуће стручне спреме. Општина је потврдила да још увек није донела Програм контроле и смањења популације напуштених паса и мачака.
Чланом 17. став 1. Закона о државној управи
 прописано је да органи државне управе решавају у управним стварима и доносе управне акте. 

Чланом 85. Закона о државној управи прописано је да канцеларијско пословање обухвата евидентирање, чување, разврставање и архивирање материјала који је примљен у раду органа државне управе или који настане у раду органа државне управе, и сва друга питања везана за пословање органа државне управе. 

Тачком 9. Упутства о канцеларијском пословању органа државне управе
 прописано је да се пријем поште преко поштанске службе и подизање поште из поштанског прегратка врши по прописима поштанске службе.

Према тачки 20. Упутства о канцеларијском пословању органа државне управе, примљену пошту, распоређује, по правилу, радник који је отвара и прегледа. 

Сходно тачки 29. Упутства о канцеларијском пословању органа државне управе, примљени и распоређени акти евидентирају се у основне евиденције истог дана и под истим датумом под којим су примљени. Телеграме и акте са одређеним кратким роком за одговор, као и акте по којима треба хитно поступати, треба евидентирати пре осталих аката и одмах их доставити у рад одговарајућој организационој јединици. Ако се због великог броја примљених аката или из других оправданих разлога примљени акти не могу евидентирати истог дана када су примљени, евидентираће се најдоцније следећег дана, пре евидентирања нове поште, и то под датумом када су примљени. 
Тачком 30. Упутства о канцеларијском пословању органа државне управе прописано је да се предмет (кратка садржина акта) уписује у евиденцију тако да из наведеног буде јасно на које питање или материју се предмет односи. При том се треба држати правила да се за личне предмете, укључујући све предмете управног поступка, који се односе на физичка или правна лица, или ако се евидентирање врши према пошиљаоцу, наводи: презиме, име и пребивалиште (за физичка лица), односно назив и седиште (за правна лица) и садржина ствари која се у акту расправља. 
Тачком 145. Упутства о канцеларијском пословању органа државне управе прописано је да ако се поједини предмети или делови списа појединог предмета изгубе, тако да се ни после свестраног тражења не могу пронаћи, или се униште или тако оштете да су неупотребљиви, покреће се поступак за обнављање. Поступак се покреће на захтев странке, заинтересованог органа или по службеној дужности. Обнављање предмета врши се на основу преписа или фотокопија несталих, оштећених или уништених списа који се прибављају од имаоца потребних списа. По потреби за обнављање предмета служе и сагласне изјаве странака и њихових заступника односно пуномоћника, сведока и вештака. Кад о појединим радњама нема података, а изјаве наведених лица нису сагласне, те радње ће се поновити уколико није донето првостепено решење. О несталом, оштећеном или уништеном предмету или његовим деловима обрађивач предмета дужан је да донесе образложени извештај. На основу извештаја, функционер који руководи органом државне управе у чијој је надлежности предмет, решењем налаже његово обнављање.

Чланом 3. став 2. Закона о добробити животиња прописано је да су лица из става 1. овог члана, органи јединица локалне самоуправе, као и грађани и удружења дужни да брину о животу и заштити здравља и добробити животиња и међусобно сарађују, координирају и усклађују доношење и спровођење одлука у области добробити животиња. 
Према чл. 54. Закона о добробити животиња, органи јединица локалне самоуправе дужни су да израде и спроводе програм контроле и смањења популације напуштених паса и мачака према специфичностима средине.
Чланом 46. Став 1. Закона о ветеринарству предвиђено је да је локална самоуправа дужна да на својој територији организује зоохигијенску службу која обавља послове: хватања и збрињавања напуштених животиње у прихватилишта за животиње; нешкодљивог уклањања лешева животиња са јавних површина и објеката за узгој, држање, дресуру, излагање, одржавање такмичења или промет животиња; транспорта или организовања транспорта лешева животиња са јавних површина и објеката до објекта за сакупљање, прераду или уништавање отпада животињског порекла на начин који не представља ризик по друге животиње, људе или животну средину. 
Чланом 46. став 4. Закона о ветеринарству предвиђено је да је локална самоуправа која није организовала зоохигијенску службу дужна да до њеног организовања обезбеди финансирање уклањања животиња. 
Чланом 66. став 1. Закона о добробити животиња прописано је да је орган јединице локалне самоуправе дужан да обезбеди прихватилиште ако на својој територији има напуштених животиња.  
Чланом 66. став 2. Закона о добробити животиња предвиђено је да је орган јединице локалне самоуправе дужан да обезбеди прикупљање, превоз и збрињавање напуштених и изгубљених животиња, као и да им пружи помоћ, бригу и смештај у прихватилиште у складу са овим законом. 
Након спроведеног поступка контроле, Заштитник грађана је утврдио да Министарство пољопривреде и заштите животне средине – Управа за ветерину није извршила пријем и евидентирање притужиочевог поднеска од 30.9. 2015. године којим је уложио притужбу на рад ЈКП „Крушевац“ из Крушевца у складу са правилима прописаним Упутством о канцеларијском пословању органа државне управе, што је за последицу имало нестанак притужиочевог поднеска и немогућност поступања по истом. Такође, Управа за ветерину је пропустила да, након што је утврдила да је притужиочев поднесак нестао, предузме мере прописане тачком 145. Упутства о канцеларијском пословању органа државне управе у циљу утврђивања његове садржине, како би након тога могла да евидентира тај поднесак и изврши формирање предмета. Уколико за тим постоји потреба, Управа за ветерину се може у току поступка обратити притужиоцу како би уз његову помоћ реконструисала садржину његовог поднеска, али притужилац свакако није обавезан да подноси нови захтев, будући да не сноси одговорност за губитак захтева кога је поднео током 2015. године. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова, ради остваривања циља због кога су органу дата јавна овлашћења. Невршење послова и радњи из делокруга, односно надлежности органа управе је пропуст који за непосредне и посредне последице по правилу има стварање правне несигурности, отежавање правног положаја грађана и кршење њихових права.
Заштитник грађана је у више својих препорука указивао да терет неорганизованости или пропуста на страни органа управе не треба да сноси грађанин. Дужност је сваког органа и службеног лица у њему да се ангажује на остваривању загарантованих права грађана, чак и када постоје отежавајуће околности које тај конкретни орган или службено лице нису скривили. Одговорност за обављање јавног посла налаже да сваки орган управе и службено лице које је за то у прилици уложи посебан напор како би штета по приватни и јавни интерес била спречена или умањена. Упућивање предлога да странка поднесе нови захтев две године након што је, услед пропуста самог органа управе, поднесак који је садржао његов оригинални захтев изгубљен, без показивања намере да се грађанину упути извињење или макар објашњење због пропуста на страни администрације, а предмет обнови, неприхватљив је став, неспојив са одговорном, „добром“ управом.   
Општина Горњи Милановац начинила је пропуст  раду тиме што није испунила своје обавезе из наведених закона да на својој територији обезбеди зоохигијенску службу и прихватилиште за напуштене животиње и да донесе и спроводи Програм контроле и смањења популације напуштених паса и мачака. Заштитник грађана је узео у обзир наводе из одговора општине Горњи Милановац да Закон о ветеринарству дозвољава локалној самоуправи која није организовала зоохигијенску службу да обезбеди финансирање уклањања лешева, што је општина Горњи Милановац учинила, али не сматра да је општина на овај начин испунила своје обавезе предвиђене Законом о ветеринарству. Подсећамо да је законским текстом предвиђено да је локална самоуправа која није организовала зоохигијенску службу дужна да до њеног организовања обезбеди финансирање уклањања животиња. Чињеница да је општина Горњи Милановац обезбедила финасирање уклањања лешева животиња не ослобађа је обавезе да организује зоохигијенску службу на својој територији, у чију би надлежност требало да пређе обављање тог посла. 
Такође, узети су у обзир и наводи да општина Горњи Милановац није у могућности да организује посебну службу зоохигијене која би захтевала већи број људи одговарајуће стручне спреме због тога што Закон о начину одређивања максималног броја запослених у јавном сектору ограничава закључивање нових уговора о раду, али Заштитник грађана није мишљења да су у питању околности које ослобађају општину извршења њених законских обавеза. Закон о ветеринарству предвиђа да је локална самоуправа дужна да на својој територији организује зоохигијенску службу, а Закон о добробити животиња да је орган јединице локалне самоуправе дужан да обезбеди прихватилиште ако на својој територији има напуштених животиња. Подсећамо да су у питању обавезе јединица локалне самоуправе које су предвиђене законима који важе већ дужи временски период (Закон о ветеринарству је ступио на снагу 2. 11. 2005. године, актуелна верзија је на снази од 6. 10. 2012. године, а Закон о добробити животиња је на снази од 10. 6. 2009. године). Стога је испуњавање поменутих обавеза неопходан услов за остваривање основних циљева због којих их је законодавац и предвидео и прописао – збрињавања и обезбеђивања смештаја за напуштене и изгубљене животиње на читавој територији Републике Србије, како ради њихове добробити, тако и да би тиме биле предупређено евентуално угрожавање безбедности и здравља грађана.  

На основу свих утврђених чињеница и околности, Заштитник грађана је на бази чињеница којима је располагао из притужбе Б. О. из Панчева утврдио пропуст у правилности и законитости рада Министарства пољопривреде и заштите животне средине – Управе за ветерину и општине Горњи Милановац и, сагласно члану 31. став 2. Закона о Заштитнику грађана, упутио наведеним органима препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности. 

